USS Enterprise (CVN-65)

Die USS Enterprise was 'n vliegdekskip van die Amerikaanse Vloot en was die grootste oorlogskip ooit gebou tydens sy waterlating in 1961. Dit was die eerste vliegdekskip wat deur kernkrag aangedryf is. Die boukoste was $451 300 000.

Tegniese besonderhede 

Die skip is 342 m lank en verplaas 93 284 ton water met 'n volle vrag. Die vliegdek is 78,4 m wyd en die skip het 'n diepgang van 12 m. Dit is toegerus met agt A2W kernkragreaktors en vier stelle Westinghouse stoomturbines. Dit lewer gesamentlik sowat 200 000 dryfasperdekrag en verseker 'n topspoed van 35 knope. Die skip dra 95 vliegtuie insluitende bomwerpers wat kernwapens kan dra. Dit is self slegs toegerus met kortafstand missiele vir selfverdediging. Dit het 'n bemanning van 5 500 gedra. 

Omrede dit kernaangedrewe is, is daar geen behoefte aan 'n skoorsteen nie en is die beheersentrum (of brug) - die sogenaamde eiland - vierkantig gebou.

Vaartrekords 

Nadat die skip in diens gestel is gedurende November 1961 het dit ononderbroke gewerk tot November 1964 voor die kernbrandstof vervang is. In die tydperk het dit 210 000 seemyl (388 920 km) afgelê. Gedurende 1964 het hierdie en twee ander kernaangedrewe skepe, USS Long Beach en USS Bainbridge reg rondom die wêreld gevaar in 65 dae sonder om brandstof aan boord te neem of te stop.

Die skip is op 1 Desember 2012 uit diens gestel na 50 jaar ter see. Dit skip se naam sal herleef met die USS Enterprise (CVN-80), tans onder konstruksie.

Bron 

 The Encyclopedia of Sea Warfare. Spring Books. 1975. ISBN 0-600-33111-3
 The US Warmachine. Salamander Books. 1979. ISBN O-86101-016-7

Amerikaanse vliegdekskepe